**Χαιρετισμός Υπουργού Ενέργειας, Εμπορίου και Βιομηχανίας κας Νατάσας Πηλείδου στην Ετήσια Γενική Συνέλευση του Εμπορικού και Βιομηχανικού Επιμελητηρίου Αμμοχώστου,**

**Πέμπτη 17 Νοεμβρίου, 2022 – Νissi Beach – Αγία Νάπα – 6μμ**

Αγαπητοί φίλοι και φίλες

Χαίρομαι ιδιαίτερα γιατί από το βήμα της Γενικής Συνέλευσης του Εμπορικού και Βιομηχανικού Επιμελητηρίου Αμμοχώστου, μου δίνεται η ευκαιρία για άλλη μία φορά, να συζητήσω και να ανταλλάξω απόψεις μαζί σας. Να αφουγκραστώ τις ανάγκες και τις ανησυχίες του επιχειρηματικού κόσμου της επαρχίας Αμμοχώστου, η οποία έχει πληγεί ιδιαίτερα από την πανδημία και τον πόλεμο στην Ουκρανία. Ευχαριστώ που μου δίνετε απόψε την ευκαιρία να μοιραστώ το όραμα της Κυβέρνησης και του Υπουργείου Ενέργειας, Εμπορίου και Βιομηχανίας για τον επαναπροσδιορισμό του οικονομικού μοντέλου της Κύπρου με στόχο τη μετάβαση σε μία πράσινη, κυκλική, ψηφιακή και βεβαίως ανταγωνιστική οικονομία. Στο ρευστό περιβάλλον που διάγουμε, το οποίο διαμορφώθηκε μέσα από τις επάλληλες παγκόσμιες κρίσεις των τελευταίων ετών, η συχνή ανταλλαγή απόψεων μεταξύ θεσμικών συνομιλητών προκειμένου να λαμβάνονται οι σωστές πολιτικές αποφάσεις, μόνο θετικά αποτελέσματα μπορεί να επιφέρει.

Στο πλαίσιο αυτό είναι με μεγάλη ικανοποίηση που βλέπουμε πως παρά τις αντιξοότητες και τις προκλήσεις, με τη σκληρή και συστηματική προσπάθεια όλων μας, η κυπριακή οικονομία εξακολουθεί να αναπτύσσεται με υψηλότερους ρυθμούς σε σχέση με τις άλλες χώρες της Ευρωπαϊκής Ένωσης, αποδεικνύοντας την ανθεκτικότητα και τις προοπτικές της. Αυτό οφείλεται αφενός στην προνοητικότητα, την υπευθυνότητα και την έγκαιρη δράση της Κυβέρνησης, η οποία εφάρμοσε ολοκληρωμένα προγράμματα στήριξης για μετριασμό των επιπτώσεων προς όφελος των νοικοκυριών και των επιχειρήσεων, τόσο κατά τη διάρκεια της πανδημίας όσο και με την έναρξη της ενεργειακής κρίσης. Το δίκτυ προστασίας ενισχύθηκε με σημαντικές μεταρρυθμίσεις και με ορθολογικά Σχέδια Χορηγιών εκατοντάδων εκατομμυρίων ευρώ που κράτησαν την αγορά ζωντανή. Αφετέρου η δική σας συμβολή είναι τεράστια, αφού χωρίς την επιστράτευση όλων των δυνάμεών σας και χωρίς τη σκληρή δουλειά σας για προσαρμογή των επιχειρήσεών σας στο νέο περιβάλλον που μας επιβλήθηκε από τις διεθνείς εξελίξεις, δεν θα μπορούσαμε να επιτύχουμε τόσο καλά αποτελέσματα.

Σε αυτή τη θετική πορεία συνέβαλε και συμβάλλει καθοριστικά το Εμπορικό και Βιομηχανικό Επιμελητήριο Αμμοχώστου, το οποίο, στην ιστορία των 70 του χρόνων, έχει αποδείξει ότι παρότι μακριά από την έδρα του, την κατεχόμενη Αμμόχωστο, εργάζεται με ζήλο, αποφασιστικότητα και επαγγελματισμό για να στηρίξει τα μέλη του, που είναι διασκορπισμένα σε ολόκληρη την Κύπρο, και για να τα βοηθήσει να ανασυνταχθούν. Ιδιαίτερη στήριξη, είμαι σίγουρη, πως παρέχεται, στις επιχειρήσεις που εδρεύουν στην ελεύθερη περιοχή Αμμοχώστου, καθότι πέρα από τις αβέβαιες και αποσταθεροποιητικές διεθνείς συνθήκες, οι επιχειρηματίες της περιοχής καλούνται να καταβάλουν ακόμη μεγαλύτερες προσπάθειες λόγω της ιδιομορφίας που έχει η τοπική οικονομία που στηρίζεται ως επί το πλείστων στον τουρισμό.

Εκφράζω, λοιπόν, τις ευχαριστίες και τα θερμά μου συγχαρητήρια για την προσπάθειά σας να μετατρέψετε τα προβλήματα σε ευκαιρίες και τις αδυναμίες σε προκλήσεις, στηρίζοντας την οικονομία και την κοινωνική συνοχή.

Κυρίες και Κύριοι,

Γνωρίζετε ότι για την Κυβέρνηση η στήριξη της επιχειρηματικότητας αποτελεί υψηλή προτεραιότητα.

Στο Υπουργείο Ενέργειας, Εμπορίου και Βιομηχανίας όπως καταδεικνύεται και μέσα από τον Προϋπολογισμό για το 2023 που καταθέσαμε πρόσφατα στη Βουλή, συνεχίζουμε την τεράστια προσπάθεια που καταβάλλουμε τα τελευταία δύο χρόνια για ενίσχυση της ανθεκτικότητας των επιχειρήσεων και ταυτόχρονα συνεχίζουμε την πολιτική μας για διευκόλυνση της έλευσης επενδύσεων στην Κύπρο.

Με έναν αυξημένο αναπτυξιακό προϋπολογισμό κατά 40,5% σε σχέση με το 2022, στον οποίο περιλαμβάνονται έργα του Σχεδίου Ανάκαμψης και Ανθεκτικότητας «Κύπρος\_Το Αύριο» - σημειώνεται ότι το ΥΕΕΒ εξασφάλισε €340 εκατ. για την περίοδο 2021-2026 από το ΣΑΑ -, αλλά και μέσα από θεσμικές μεταρρυθμίσεις, εκσυγχρονισμό υποδομών και διαδικασιών που έχουμε προωθήσει ή προωθούμε, συμβάλλουμε εμπράκτως στη μετεξέλιξη της κυπριακής οικονομίας σε πράσινη, βιώσιμη, ευημερούσα και ανταγωνιστική και σε μία κοινωνία χωρίς αποκλεισμούς.

Στον προϋπολογισμό δεν περιλαμβάνονται τα συγχρηματοδοτούμενα από ευρωπαϊκά ταμεία κονδύλια που έχουμε εξασφαλίσει και που την επταετία 2021-2027 ανέρχονται σε περίπου €250 εκατ. Συνολικά το ΥΕΕΒ έχει εξασφαλίσει από την ΕΕ πέραν των €580 εκατ. για την περίοδο 2021-2027, τα οποία όπως γνωρίζετε παραχωρούνται ως κίνητρα προς τα νοικοκυριά για να επενδύσουν στην πράσινη ενέργεια και προς τις επιχειρήσεις για να εκσυγχρονιστούν.

Ήδη το ΥΕΕΒ έχει προκηρύξει, ή θα προκηρύξει μέχρι το τέλος του 2022, Σχέδια Χορηγιών που ξεπερνούν τα €330 εκατ. για τα έτη 2021-2022. Για το 2023 προγραμματίζεται η προκήρυξη Σχεδίων ύψους €120 εκατ. για στήριξη των επιχειρήσεων, εκ των οποίων τα €80 εκατ. για προώθηση επενδύσεων για αποθήκευση ενέργειας σε συνδυασμό με νέες ΑΠΕ. Τα άλλα Σχέδια που θα προκηρυχθούν το 2023 αφορούν, μεταξύ άλλων, στην προώθηση της εξωστρέφειας των κυπριακών επιχειρήσεων, στην παροχή συμβουλευτικών υπηρεσιών σε ΜμΕ, στην εφαρμογή του κυκλικού μοντέλου στην οικονομία, στην ψηφιακή αναβάθμιση των επιχειρήσεων και στη δημιουργία συμπράξεων.

Κυρίες και Κύριοι,

Πέρα από τα Σχέδια Χορηγιών, το Υπουργείο Ενέργειας, Εμπορίου και Βιομηχανίας έχει καταρτίσει και υλοποιεί τη Νέα Εμπορική Πολιτική, με αρχικό χρονικό ορίζοντα το 2023 και με συγκεκριμένα Σχέδια Δράσης που όλα στοχεύουν στην ενίσχυση της παρουσίας των κυπριακών προϊόντων στο εξωτερικό και στην αύξηση των εξαγωγών. Πιστεύουμε ότι τόσο η νέα Εθνική Οπτική Ταυτότητα για προώθηση των αυθεντικών κυπριακών προϊόντων μέσω του σήματος «Cyprus Made», όσο και το Σχέδιο Δράσης για την προώθηση του κυπριακού κρασιού, αλλά και το Σχέδιο Δράσης για την προώθηση του χαλλουμιού ΠΟΠ, θα συμβάλουν καθοριστικά στην αύξηση των εξαγωγών, και κατ’ επέκταση της ντόπιας παραγωγής, με πολλαπλά οφέλη για ολόκληρη την οικονομία και τη βιωσιμότητα της χώρας μας. Σε ότι αφορά στο Σχέδιο Δράσης για την προώθηση του χαλλουμιού, προχωράμε σε στενή συνεργασία με το ΚΕΒΕ και τους τυροκόμους στον καταρτισμό της καμπάνιας μας σε στοχευμένες αγορές του εξωτερικού.

Στο σημείο αυτό θα ήθελα με περηφάνια να αναφέρω ότι οι κοινές μας προσπάθειές, φαίνεται ότι αποδίδουν καρπούς. Οι εξαγωγές εγχώριων προϊόντων αυξήθηκαν κατά 50% την περίοδο 2016 – 2021, από €960 εκατομμύρια σε €1,5 δισεκατομμύριο. Οι εξαγωγές κυπριακών προϊόντων συνεχίζουν να παρουσιάζουν σημαντική άνοδο, με αύξηση ύψους 21,8% το πρώτο τρίμηνο του 2022. Οι εξαγωγές υπηρεσιών ανέβηκαν από τα €9.7 δις το 2015 στα €15.4 δις το 2021, με μια σημαντική αύξηση της τάξης του 63%.

Άνοδο παρουσιάζει και η συνεισφορά του τομέα της μεταποίησης στο ΑΕΠ από το 7,9% το 2019 στο 8,1% το 2020 και στο 8,5% το 2022, αλλά και η απασχόληση στη βιομηχανία που έφτασε στο 9% του εργατικού δυναμικού από 8,1% το 2020.

Άλλος ένας σημαντικός πυλώνας ανάπτυξης είναι η Μονάδα Διευκόλυνσης Εταιρειών που εδρεύει στο Υπουργείο μας και κατέχει σημαντικό ρόλο στη νέα Στρατηγική της Κυβέρνησης για προσέλκυση επενδύσεων στη χώρα μας. Η Μονάδα Διευκόλυνσης Εταιρειών αναλαμβάνει, μεταξύ άλλων, την αποτελεσματική και γρήγορη διεκπεραίωση αιτημάτων ξένων εταιρειών για ίδρυση ή επέκταση των δραστηριοτήτων τους στην Κύπρο. Από την έναρξη λειτουργίας της, την 1η Ιανουαρίου 2022, έχουν εγγραφεί στο Μητρώο της Μονάδας πέραν των 1.200 εταιρειών, κυρίως από τους τομείς της πληροφορικής, της παροχής επαγγελματικών υπηρεσιών και των έργων ΑΠΕ.

Επιθυμία μας είναι να δούμε τέτοιες επιχειρήσεις, ειδικά από τον τομέα της πληροφορικής, να εγκαθίστανται και στην ελεύθερη περιοχή Αμμοχώστου, καθώς η διεύρυνση του τοπικού επιχειρείν σε νέους τομείς ενδυναμώνει την ντόπια αγορά, αυξάνει τις θέσεις εργασίας και συμβάλλει στην κοινωνική ευημερία και την πρόοδο.

Φίλες και Φίλοι,

Η τουριστική βιομηχανία αποτελεί κινητήριο δύναμη ανάπτυξης για την περιοχή Αμμοχώστου, η οποία στη συνέχεια δεν θα ήταν υπερβολή να πούμε ότι, τροφοδοτεί την οικονομία ολόκληρης της Κύπρου. Ως εκ τούτου, θα ήταν παράλειψη μου να μην αναφερθώ στον τομέα του τουρισμού, ο οποίος συμβάλλει ανέκαθεν, σημαντικά, στην ανάκαμψη και αναζωογόνηση της οικονομίας με τεράστια συνεισφορά στο ΑΕΠ.

Ως γνωστόν, ο τουρισμός έχει δεχθεί σημαντικό πλήγμα από την πανδημία και τον πόλεμο στην Ουκρανία, με τη συνεπακόλουθη απώλεια σημαντικών αγορών, όχι μόνο λόγω των κυρώσεων, αλλά και λόγω της μειωμένης αγοραστικής δύναμης των καταναλωτών στις αγορές που παρουσιάζουν διαχρονικά μεγάλο ενδιαφέρον για την Κύπρο.

Η Κυβέρνηση, στο πλαίσιο της Εθνικής Στρατηγικής Τουρισμού, εφαρμόζει ένα πολυεπίπεδο πλέγμα δράσεων που στοχεύουν στην αναβάθμιση και εμπλουτισμό του τουριστικού προϊόντος και στην εντατικοποίηση της προβολής και προώθησής του, τόσο στις υφιστάμενες όσο και σε νέες αγορές.

Παράλληλα, προωθείται η κατασκευή ζωτικών αναπτυξιακών έργων όπως οι Μαρίνες Αγίας Νάπας και Παραλιμνίου, οι οποίες βρίσκονται υπό την εποπτεία του Υφυπουργείου Τουρισμού, καθώς και η ανέγερση νέων και αναβάθμιση υφιστάμενων ξενοδοχειακών μονάδων, μαζί με μια σειρά ευρύτερων βελτιωτικών έργων, με σημαντικά οφέλη για την Περιοχή.

Διαχρονικά επίσης, αντιμετωπίζουμε την πρόκληση της τουριστικής εποχικότητας και το κλείσιμο των τουριστικών επιχειρήσεων με επακόλουθο την κατακόρυφη αύξηση της ανεργίας κατά τους χειμερινούς μήνες. Η Κυβέρνηση, συνδράμει στην επιμήκυνση της τουριστικής περιόδου μέσω στοχευμένης προβολής και προωθητικές συνεργασίες με αεροπορικές εταιρείες και Οργανωτές ταξιδίων, αλλά και με διευρυμένη προσφορά αυθεντικών εμπειριών ψυχαγωγίας και ενασχόλησης όπως, τα βιωματικά εργαστήρια, τα Χριστουγεννιάτικα χωριά και οι εξειδικευμένες διαδρομές, καθώς και η απτή στήριξη του εσωτερικού τουρισμού.

Οι τουριστικές επιχειρήσεις και οι Τοπικές Αρχές έχουν κληθεί να αξιοποιήσουν στο βέλτιστο βαθμό την πληθώρα των επωφελών Σχεδίων Κινήτρων του Υφυπουργείου Τουρισμού για τους τομείς της διαμονής, της διατροφής και των ειδικών μορφών τουρισμού, τα βιωματικά εργαστήρια και την ευρύτερη αναβάθμιση του τουριστικού προϊόντος. Καλούνται επίσης να αξιοποιήσουν τα σήματα πιστοποίησης του Υφυπουργείου, γνωστά ως Destination Labels.

Στο έντονα ανταγωνιστικό και έκρυθμο τουριστικό περιβάλλον χρειάζεται συνεχής εγρήγορση και δυναμικές δράσεις. Στο επίκεντρο των συντονισμένων ενεργειών, με εργαλείο τη βέλτιστη συνεργασία μεταξύ δημόσιου και ιδιωτικού τομέα, βρίσκεται η Εταιρεία Τουριστικής Ανάπτυξης και Προβολής Αμμοχώστου, η οποία χρηματοδοτείται από το Υφυπουργείο Τουρισμού και επιτελεί αξιοσημείωτο έργο.

Ο τουριστικός τομέας απαιτείται να επιδιώκει τη συνεχή εξέλιξη, την παροχή υπηρεσιών υψηλής προστιθέμενης αξίας, τη στόχευση του νέου μίγματος τουριστικών αγορών και την καλύτερη το δυνατό αξιοποίηση των νέων τεχνολογιών και μέσων, πάντα σε ένα πλαίσιο βιώσιμης αειφόρου ανάπτυξης, με σεβασμό στο φυσικό περιβάλλον. Σε αυτό το πλαίσιο καλούμε τις τουριστικές επιχειρήσεις – και όχι μόνο- να αξιοποιήσουν τα Σχέδια Χορηγιών του Υπουργείου μας για μετάβαση στην πράσινη και ψηφιακή οικονομία. Το Σχέδιο ενεργειακής αναβάθμισης €40 εκατ. έχει προκηρυχθεί και θα είναι ανοικτό μέχρι το τέλος του έτους, ενώ η δεύτερη προκήρυξη του Σχεδίου Ψηφιακής Αναβάθμισης έχει επισπευσθεί λόγω του τεραστίου ενδιαφέροντος της πρώτης προκήρυξης, με τις ανακοινώσεις να αναμένονται τον προσεχή Ιανουάριο.

Κυρίες και Κύριοι, αγαπητά μέλη του ΕΒΕ Αμμοχώστου,

Συνοψίζοντας, θα ήθελα, να σας ευχαριστήσω και πάλι για την πολύτιμη συνεισφορά και τις άοκνες προσπάθειες που καταβάλλετε, ώστε η Κύπρος να διατηρηθεί ως ένας ελκυστικός και ανταγωνιστικός προορισμός για τουρισμό, επενδύσεις και ανάπτυξη καινοτόμων επιχειρηματικών δραστηριοτήτων.

Είμαι πεπεισμένη ότι η συμπόρευση που έχουμε επιτύχει διαχρονικά διαδραμάτισε σημαντικό ρόλο στα μικρά και μεγάλα οικονομικά θαύματα για τα οποία μπορούμε με υπερηφάνεια να μιλάμε.

Να είστε βέβαιοι ότι η Κυβέρνηση και το Υπουργείο μας ειδικότερα, θα συνεχίσουμε να είμαστε συνεργάτες και αρωγοί των προσπαθειών σας αυτών, με κάθε δυνατό τρόπο.

Σας ευχαριστώ.